Diari Oficial de la Generalitat Valenciana


Sumari del DOGV 6794, del 12-06-2012 (2012/5710)

DECRET LLEI 3/2012, de 8 de juny, del Consell, pel qual modifica l'article 35.2 de la Llei 10/2011, de 27 de desembre, de Pressupostos de la Generalitat per a l'exercici 2012.
-------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2012/06/08/3/dof/vci/html**

### Dades del document

Número de DOGV
:   6794

Data del DOGV
:   12-06-2012

Secció del DOGV
:   I. DISPOSICIONS GENERALS

Número del document
:   2012/5710


Data del document
:   08-06-2012

Organisme emissor
:   Conselleria d'Economia, Indústria i Comerç

Tipus de document
:   Decret llei

Anàlisi jurídica

 Descriptors 

:   * Institut Valencià de Finances
    * proveïdor
    * llei pressupostària
    * exercici pressupostari
    * pressupost extraordinari
    * endeutament
    * legislació
    * pressupost

DECRET LLEI 3/2012, de 8 de juny, del Consell, pel qual modifica l'article 35.2 de la Llei 10/2011, de 27 de desembre, de Pressupostos de la Generalitat per a l'exercici 2012. [2012/5710]  
PREÀMBUL  
  
Mitjançant Acord 6/2012, de 6 de març, del Consell de Política Fiscal i Financera, publicat en el Boletín Oficial del Estado número 90, de 14 d'abril de 2012, mitjançant Resolució de 13 d'abril de 2012, de la Secretaria General de Coordinació Autonòmica i Local, es van fixar les línies generals d'un mecanisme extraordinari de finançament per al pagament als proveïdors de les comunitats autònomes per a l'exercici 2012.  
La Comissió Delegada del Govern per a Assumptes Econòmics, en la seua reunió de 22 de març de 2012, va acordar la posada en marxa de l'esmentat mecanisme de finançament per al pagament als proveïdors de les comunitats autònomes, acord que s'integra en l'Orde PRE/774/2012, de 16 d'abril, publicada en el Boletín Oficial del Estado número 92, de 17 d'abril de 2012.  
A la Comunitat Valenciana este procediment es va assumir pel Consell en la seua reunió de 30 de març de 2012, en què es va adoptar el corresponent acord per a acollir-se a l'esmentat mecanisme extraordinari, acord que va ser publicat en el Diari Oficial de la Comunitat Valenciana número 6750, de 10 d'abril de 2012.  
El desenrotllament i finalització del mecanisme, amb vista a permetre el pagament efectiu als proveïdors, exigix que les comunitats autònomes cursen la corresponent sol·licitud d'endeutament addicional, per a la seua aprovació pel Consell de Ministres el pròxim dia 15 de juny.  
A este efecte, i a fi de possibilitar l'aprovació per part de la Comunitat Valenciana de la concertació de les operacions de crèdit que donen cobertura al mecanisme, és necessari, en el marc de la legislació tant estatal com autonòmica, modificar la vigent Llei de Pressupostos amb vista a harmonitzar la participació de la Comunitat Valenciana en el mecanisme que ens ocupa, i el seu conseqüent endeutament addicional, a les previsions i límits legals que per al present exercici i en matèria d'endeutament regixen a la Comunitat Valenciana.  
  
En concret, i donada la naturalesa de l'operació que ens ocupa, ordenada i regulada per l'administració general de l'estat, s'ha considerat oportú modificar l'apartat 2 de l'article 35 de la vigent Llei de Pressupostos, amb vista a introduir, amb caràcter temporal limitat a la vigència del mecanisme, un nou supòsit de revisió automàtica dels límits anuals d'endeutament.  
Addicionalment, el text inclou, en els termes establits en l'Acord 6/2012 esmentat, l'aprovació per la comunitat autònoma de la concertació de les operacions de préstec derivades del mecanisme de finançament, amb vista a poder instrumentar, davant del Ministeri d'Hisenda i Administracions Públiques, la corresponent sol·licitud d'endeutament addicional.  
Vist l'anterior, fent ús de l'habilitació conferida al Consell per l'article 44 de l'Estatut d'Autonomia de la Comunitat Valenciana i l'article 58 de la Llei del Consell, per a dictar disposicions legislatives en casos d'extraordinària i urgent necessitat, s'ha estimat oportú fer ús d'esta facultat ja que el mateix caràcter extraordinari del procediment i la seua peremptorietat impedixen acudir al procediment legislatiu ordinari, a proposta dels consellers d'Economia, Indústria i Comerç i d'Hisenda i Administració Pública i amb la deliberació prèvia del Consell, en la reunió del dia 8 de juny de 2012,  
  
DECRETE  
  
Article únic. Modificació de la Llei 10/2011, de 27 de desembre, de Pressupostos de la Generalitat per a l'exercici 2012  
Es modifica l'apartat 2 de l'article 35 de la Llei 10/2011, de 27 de desembre, de Pressupostos de la Generalitat per a l'exercici 2012, mitjançant l'afegit d'un nou paràgraf, el e, amb el contingut següent:  
  
«e) Amb vigència exclusiva per a l'exercici 2012, per l'import derivat de l'adhesió de la Comunitat Valenciana al mecanisme extraordinari de finançament per al pagament a proveïdors de les comunitats autònomes previst en l'Acord 6/2012, de 6 de març, del Consell de Política Fiscal i Financera».  
  
DISPOSICIONS ADDICIONALS  
  
Primera. Autorització de les operacions de préstecs  
Aprovar i autoritzar la concertació de les operacions de préstec necessàries per a fer efectiva l'aplicació del mecanisme extraordinari de finançament per al pagament als proveïdors de les comunitats autònomes previst en l'Acord 6/2012, de 6 de març, del Consell de Política Fiscal i Financera, en la Comunitat Valenciana, tot això en els termes arreplegats en els acords de la Comissió Delegada del Govern per a Assumptes Econòmics i amb les entitats de crèdit que s'assignen per l'Institut de Crèdit Oficial.  
A este efecte, per resolució conjunta dels consellers d'Economia, Indústria i Comerç i d'Hisenda i Administració Pública, es fixarà l'import total de les operacions de préstec a concertar per la Comunitat Valenciana, i vinculades a l'esmentat mecanisme extraordinari de finançament.  
  
Segona. De l'Institut Valencià de Finances  
Facultar i delegar l'Institut Valencià de Finances perquè realitze totes les actuacions i gestions necessàries perquè, en el marc de les competències atribuïdes en el Decret 94/1996, de 21 de maig, del Consell, assegure l'execució i aplicació del que preveu el present decret llei.  
  
  
Tercera. Autorització al Consell  
El Consell, a proposta conjunta dels consellers d'Economia, Indústria i Comerç i d'Hisenda i Administració Pública, en el termini d'un mes des que es conega l'import total d'obligacions pendents de pagament susceptibles de finançar-se amb càrrec al mecanisme extraordinari de finançament per al pagament a proveïdors de les comunitats autònomes, establirà mitjançant un acord la xifra que fixe l'increment anual del volum de l'endeutament de la Generalitat per a l'exercici 2012.  
  
L'esmentat increment haurà de preveure tant l'import derivat de les obligacions mencionades en el paràgraf anterior, com el derivat de l'aplicació a les comunitats autònomes del nou objectiu d'estabilitat pressupostària previst en l'Acord adoptat en sessió de 6 de març de 2012 pel Consell de Política Fiscal i Financera, tal com s'arreplega en el paràgraf d de l'apartat 2 de l'article 35 de la vigent Llei de Pressupostos.  
  
DISPOSICIÓ FINAL  
  
Única. Entrada en vigor  
Este decret llei entrarà en vigor l'endemà de la seua publicació en el Diari Oficial de la Comunitat Valenciana.  
  
Dénia, 8 de juny de 2012.  
  
El president de la Generalitat,  
ALBERTO FABRA PART  
  
El conseller d'Economia, Indústria i Comerç,  
MÁXIMO BUCH TORRALVA  
  
El conseller d'Hisenda i Administració Pública,  
JOSÉ MANUEL VELA BARGUES


Còpia Permalink ELI